Mynen vruntliken grot unde wes ik gudes vormach tovorn. Erbare heren, borgemester unde rad. [W]itlic sy jw, dat en mynes heren knecht my groffliken hefft claget, wo eme vele unde grot hon schach bynnen juwer stad unde mochte nicht to worde komen unde wart unvorschuldes in des bodels hus bracht unde mochte myd alle nener borgen neten. Doch weten alle gude lude hyr ymme [l]ande, dat he sulker dat unschuldich ys, als em doch tolecht wart. Unde ik hadde my vormodet, dat myn here, de konnyngk, unde myn here, her Henningk, unde ik van erer wegen in sulker handelinge myd jw [st]unden, dat gy ere gesinde edder ere bederven knechte nicht drofften sulken hon unde schande todryven in juwer stad. Hyrume bidde ik jw, dat gy my richten over den, de deme knechte den hon tobracht hefft. Schut dat, so wil ik dar nummermer ume spreken; schud ock des nicht, wert dan en ander so wedder hønet unde schendet, dar scal handelinge edder vrunschop nicht mede broken syn. Unde hope, dat gy my wol rechtes helpen, dar ik jw gerne ume danken wil, wor ik mach. Got beware jw gesunt to langer tiid, unde bedet to my. Scriptum castro Raseborch in octava corporis Cristi, meo sub sigillo. Conrad Gartze, hovetman to Raseborch, formavit hec. Adress: Providis ac honestis viris, dominis proconsulibus et consulibus civitatis Revaliensis, detur presens littera, reverenter dandum.